DA steun plan om skade in Brackenfell van EFF te verhaalEFF-lede ruk Vrydag op na die Hoërskool Brackenfell. (Foto: EFF/Twitter) Die DA sê hy steun die voorneme van die Stad Kaapstad om die skade wat Vrydag gedurende die EFF se betoging buite die Hoërskool Brackenfell in Kaapstad aan munisipale eiendom aangerig is, van dié party te verhaal. ’n Brandweerwa is gedurende die betoging aan die brand gesteek, paaie en verkeersligte is beskadig en ’n stuk veld is afgebrand. Die vensters van ’n motorhandelaar op die hoek van Paradys- en Ou Paarlweg is gebreek en skade is aan private motors aangerig. Verskeie winkels is geplunder. Kaapstad beoog om die koste van die skade te bereken en dit dan van die EFF te verhaal. “Dit is hoog tyd dat die EFF aanspreeklikheid vir hul dade neem,” sê Refiloe Nt’sekhe, DA-woordvoerder. “Die EFF het niks in Brackenfell verloor nie. Hulle betoog teen sogenaamde rassisme, maar dit was niks anders as ŉ skandelike daad van politieke opportunisme nie.” Die DA het ook die polisie, die metropolisie en ander wetstoepassingsagentskappe geloof dat hulle die situasie in bedwang probeer hou en saakbeskadiging beperk het. “Die EFF het egter nie die stad se voorwaardes vir hierdie betoging nagekom nie. “Terwyl ons almal se regte om te betoog, respekteer, kan dit nie ten koste van die regte van kinders of munisipale eiendom wees nie.” Nt’sekhe sê die DA gaan ook stappe doen om aandag te gee aan wysigings aan tersaaklike wetgewing sodat die polisie in soortgelyke situasies beter bemagtig kan word. Maroela Media het vroeër berig agt betogers is in hegtenis geneem nadat honderde lede van die EFF Vrydag weer na die skool opgeruk het. ’n Waterkanon en skokgranate is onder meer ingespan om die groot skare weg van die skool te keer.